ПРАВИЛО ПРЕДИ ИЗПОВЕД

Заради молитвите на светите наши отци, Господи Иисусе Христе, Сине Божий, помилуй нас. Свети Боже... Отче наш... (стр. 108)

ИЗПОВЕДНА МОЛИТВА

(самоизпитване на съвестта)

Изповядвам аз, многогрешният, пред Господа Бога и Спасителя наш Иисуса Христа и пред тебе, честни отче, всички мои съгрешения и всички мои зли дела, които извърших през всички дни на моя живот, и всички мои лоши помисли дори до този ден.

Съгреших, като не спазих обетите на светото Кръщение.

Прости ми, Господи! Прости ми, честни отче!

Съгреших с маловерие и с помисли против вярата и светата Троица; с неблагодарност за всички Божии благодеяния и с небрежно и дори напразно произнасяне на Божието име.

Прости ми, Господи! Прости ми, честни отче!

Съгреших, като не възлюбих Бога от цялото си сърце и прогоних от себе си спасителния страх Божий; като не изпълних Неговата света воля и свети заповеди; съгреших чрез небрежно осеняване себе си с Кръстното знамение; с неблагоговейно отнасяне към светите икони; съгреших, като не носих винаги кръстче, като се срамувах да се кръстя и да изповядам Господа.

Прости ми, Господи! Прости ми, честни отче!

Съгреших, като не спазвах заповедта за любов към ближния, като не нахраних гладния и не напоих жадния, не облякох голите, не посетих болните и затворниците; като не се поучих от закона Божий и от преданията на светите Отци поради леност и небрежие.

Прости ми, Господи! Прости ми, честни отче!

Съгреших, че не спазих молитвеното си правило; че не посещавах светите служби и често пъти си лягах без вечерна молитва, а след ставане от сън пренебрегвах утринното правило; че през време на църковните служби съгреших с празнословие, смях, дрямка, невнимаване в четенето и пеенето, с разсеяност на ума; че закъснявах и излизах от храма през време на служба.

Прости ми, Господи! Прости ми, честни отче!

Съгреших, защото влизах нечист в Божия храм и дръзвах да се доближа до неговите светини.

Съгреших с непочитане на Божиите празници; с нарушаване на светите пости; с невъздържание в ядене и пиене, с многоядене, тайноядене, пиянство, недоволство от храната и питието, от дрехите, с тунеядство; съгреших, че изпълнявах единствено своята воля и се вслушвах само в своя разум; съгреших със самонравие, самочиние и самооправдание; съгреших с непочитане на родителите си, с небрежност да възпитавам децата си в Православната вяра, с клетви срещу близките си.

Прости ми, Господи! Прости ми, честни отче!

Съгреших с неверие, суеверие, съмнение, отчаяние, униние, кощунство, лъжлива клетва, танцуване, пушене, картоиграене, гадателство, магьосничество, чародейство, сплетничество.

Прости ми, Господи! Прости ми, честни отче!

Съгреших с гордост, самомнение, високоумие, честолюбие, завист, превъзнасяне, подозрителност, раздразнителност.

Прости ми, Господи! Прости ми, честни отче!

Съгреших с немилосърдие, презрение и осъждане на бедните; молих се с хладно сърце, без внимание, без усърдие и благоговение; увличах се от еретически и сектански учения и хвалех техните учители и писания.

Прости ми, Господи! Прости ми, честни отче!

Съгреших с леност, разслабваща тялото и душата нега, извънмерен телесен покой, многоспане, сладострастни мечтания, страстни погледи, безсрамни телодвижения и допирания, блуд, прелюбодейство, развращаване, ръкоблудие, невенчание в брака, аборт, скланяне на други да извършат този грях на детеубийство; прекарвах времето си в пусти и празни занимания, в бърборене, шеги, смях, срамотии.

Прости ми, Господи! Прости ми, честни отче!

Съгреших с униние, малодушие, нетърпение, отчаяние за спасение, изгубване нйдеждата в Божието милосърдие, безчувствие, невежествА, безочливост, безсрамие.

Прости ми, Господи! Прости ми, честни отче!

Съгреших с клевета срещу ближния, гняв, оскърбление, раздразнителност и осмиване, непримиримост, вражда и ненавист, възразяване, следене за чужди грехове и подслушване чужди разговори.

Прости ми, Господи! Прости ми, честни отче!

Съгреших, бидейки хладен и безчувствен по време на изповед; съгреших, като омаловажих греховете си; като обвинявах ближните си, а не себе си.

Прости ми, Господи! Прости ми, честни отче!

Съгреших против Животворящите и Свети Тайни Христови, пристъпвайки към тях без необходимата подготовка, без съкрушение и страх Божий.

Прости ми, Господи! Прости ми, честни отче!

Съгреших със слово, помисъл и всички мои чувства: зрение, слух, обоняние, вкус, осезание, волно и неволно, в разум и безрасъдство, и не мога да преброя греховете си поради множеството им. Но съжалявам за всички грехове, които изброих, и за ония, които не можах да си спомня, и

занапред с Божия помощ обещавам да не ги извършвам.

А ти, честни отче, прости ми и ме освободи от тях, и се помоли за мене грешния, а в съдния ден засвидетелствувай пред Бога за изповяданите мои грехове. Амин.

Молитва (В началото на Великия пост)

Надеждо на всички хора, от краищата на земята и на ония, които са далеч в морето, Боже, Който си предначертал тези свети дни на пост чрез Закона, Пророците и Евангелистите! Удостой всички нас да преминем този пост в чистота, в единство на вярата и изпълнение на Твоите заповеди през всички дни на живота ни. Заповядай на Ангел мирен да пази нашето влизане и излизане за всяко добро дело и за благоугаждане при причащението ни с Пречистите Твои Тайни.

Приеми, Владико, коленопреклонението и поста на Твоите раби, като им дадеш духовно благословение в Христа Иисуса - нашия Г оспод, с Когото си благословен, с Пресветия и Благия и Животворящ Твой Дух, сега и винаги и във вечни векове. Амин.

Заради молитвите на светите наши отци, Господи Иисусе Христе, Сине Божий, помилуй нас. Амин.

След това правило можеш да си прочетеш псалом 106; Гал. 6 гл.; Лука 15 гл. и дневното житие.